Kai Leitemo

Kai Leitemo (født 1970) er en norsk samfunnsøkonom og psykologspesialist. Han har vært professor i samfunnsøkonomi ved Handelshøyskolen BI og er ansatt som psykologspesialist ved Lovisenberg Diakonale Sykehus.

 Bakgrunn og utdannelse 
Leitemo vokste opp på Enerhaugen i Oslo og gikk på Tøyen og Kampen skoler, og valgte å ta en videregående utdannelse ved Sandaker videregående skole.  Han er utdannet samfunnsøkonom med master (MSc) grad fra London School of Economics and Political Science (1995), cand.oecon. (1996), og psykolog med cand.psychol. (2017) fra Universitetet i Oslo. I 2001 forsvaret han sin doktoravhandling for Dr.Polit.-graden i samfunnsøkonomi ved Universitetet i Oslo.

Han ble psykologspesialist med fordypning i psykoterapi i 2023. Han har i tillegg en diplomgrad i gruppeterapi fra Oxford Brookes University (2015) og en toårig utdannelse i organisasjonsanalyse og ledelse ved Institutt for Gruppeanalyse i Oslo (2011).

 Akademisk og profesjonell karriere 
Leitemo var professor i samfunnsøkonomi ved Handelshøyskolen BI der han underviste i makroøkonomi på master- og doktorgradsnivå og forsket på pengepolitisk strategi. Han var også i en periode tilknyttet Universitetet i Stavanger i en deltidsstilling (II-stilling).

Siden 2017 har Leitemo arbeidet som psykolog ved Lovisenberg Diakonale Sykehus hvor han fra 2023 er psykologspesialist med fokus på utredning og behandling av personlighetspatologi samt personlighetsforskning.

 Forskningsaktivitet 
Innen samfunnsøkonomi har Leitemo publisert både teoretiske og empiriske arbeider om pengepolitisk strategi. Han deltok aktivt i den faglige debatten rundt overgangen til inflasjonsmålstyring i Norge i 2001, og hans arbeider belyste hvordan sentralbanken kan utforme rentesetting under usikkerhet og tidsforsinkelser i økonomien (såkalte «lags»). Han har også analysert samspillet mellom pengepolitikk og finanspolitikk på den ene siden samt samspillet mellom pengepolitikken og aksjemarkedet på den andre siden. Hans vitenskapelige arbeider er publisert i tidsskrifter som Scandinavian Journal of Economics, Journal of Money, Credit and Banking og Journal of Monetary Economics.

Leitemo ble tildelt Norges Banks forskningspris for beste doktoravhandling i makroøkonomi (2000–2002) og Handelshøyskolen BIs treårige forskningspris i 2010. Han har hatt forskningsopphold ved Carnegie Mellon University, Institute for International Economic Studies  ved Stockholms universitet og ved Bank of Finland.

Han ledet arbeidet med Norges Bank Watch-rapporten i 2004 som foreslo omfattende endringer i norsk pengepolitikk, og har ledet to internasjonale forskningsprosjekter finansiert av Finansmarkedsfondet gjennom Norges forskningsråd.

Innen psykologi har forskningen hans belyst hvordan terapeut- og deltakerfaktorer kan påvirke utfallet av gruppepsykoterapi. Senere forskning har særlig vært rettet mot forholdet mellom psykologisk modning og personlighet, samt validering av måleinstrumenter for personlighetsfungering i forbindelse med innføringen av ICD-11 i Norge.

 Bibliografi - utvalgte publikasjoner 
Leitemo, K. (2003). Targeting inflation by constant-interest-rate forecasts. Journal of Money, Credit and Banking, 609-626.

Leitemo, K. (2006). Open‐Economy Inflation‐Forecast Targeting. German Economic Review, 7(1), 35-64.

Leitemo, K. (2008). Inflation-targeting rules: History-dependent or forward-looking?. Economics Letters, 100(2), 267-270.

Bjørnland, H. C., & Leitemo, K. (2009). Identifying the interdependence between US monetary policy and the stock market. Journal of Monetary Economics, 56(2), 275-282.

Dennis, R., Leitemo, K., & Söderström, U. (2009). Methods for robust control. Journal of Economic Dynamics and Control, 33(8), 1604-1616.

Leitemo, K., Vestbø, H. S. B., Bakali, J. V., & Nissen-Lie, H. A. (2020). The role of attachment anxiety and avoidance for reduced interpersonal problems in training group analytic therapy. Group Dynamics: Theory, Research, and Practice, 24(1), 26-41.

 Eksterne lenker 



Kategori:Norske professorer i økonomi
Kategori:Personer fra Oslo
Kategori:Alumni fra London School of Economics
Kategori:Norske psykologer